Eindstryd is Rassie se laaste toets as hoofafrigterRassie Erasmus het die Springbokke tot hoër hoogtes geïnspireer. (AP Photo/Christophe Ena) Rassie Erasmus, die man wat waarskynlik selfs baie meer lof verdien as wat hy tans kry, het bevestig dat die Wêreldbeker-eindstryd teen Engeland sy laaste toets as die Bokke se hoofafrigter sal wees. Die 47-jarige Erasmus is ook SA Rugby se direkteur van rugby en balanseer sedert verlede jaar dié twee verpligtinge in sy bekwame hande. Onder Erasmus se toesig is die Bokke nie net die Rugbykampioenskap-wenners nie, hulle is tans ook die naasvoorste span ter wêreld, terwyl hulle Saterdag in hul derde Wêreldbeker-eindstryd sal speel. “Saterdag sal my laaste toets as hoofafrigter wees. Ek het nie gedink dat 25 toetse so vinnig sou verbyvlieg nie; dus gaan Saterdag ’n emosionele wedstryd vir my wees,” het Erasmus gesê. Volgens Erasmus het hy met sy terugkeer van Munster aanvanklik gedink hy sou meer tyd saam met sy familie deurbring, terwyl hy agter die skerms aan strategieë dink om skoolspanne, die Blitsbokke en die Bok-afrigter van hulp te wees. “Maar wanneer jy Bok-afrigter word, skroom jy nie om jou hande self vuil te maak nie. Die adrenalien begin deur jou are bruis en jy word werklik deel van die aksie. Dit is hartseer om te dink dat daar nog net drie dae oor is, dan is alles verby.” Hy het bygevoeg dat hy steeds baie betrokke by die span sal wees en sy opvolger as afrigter sal bystaan. “Ek moet sê, om afrigter te wees het my weer soveel hoop vir Suid-Afrikaanse rugby gegee. Twee jaar gelede het almal oor hoop gepraat, terwyl ek net op rugby wou konsentreer. Tog het ek van plan verander – as ons met passie speel, dan help ons mense om van hulle probleme te vergeet.” Maar vir eers sal hy alles in die stryd werp om die William Webb Ellis-trofee te wen. “Ons het ’n éénmalige kans om weer Wêreldkampioen te word – iets wat ongelooflik baie vir Suid-Afrika en sy inwoners kan beteken.” Die Bokke se briljante verdedigingsafrigter, Jacques Nienaber, is glo in die binnebaan om die volgende Springbok-hoofafrigter te word.